Savonlinnalaisten suurin huoli koskee asuntomarkkinoita. Lähivuosina kaupungista puretaan jopa parikymmentä kerrostaloa asuntomarkkinoiden tervehdyttämiseksi. Muuttotappio syvenee ja vääristää entisestään huoltosuhdetta.

Vielä nyt opettajankoulutuslaitoksen aulassa Savonlinnassa käy kuhina. Opiskelijat hörppivät kahvia, ja ilmassa on kevään ja lähenevän vapun tuntua.

Muutaman viikon kuluttua aula ja koko talo on tyhjentynyt.

Opettajankoulutus ja samalla kaikki yliopistokoulutus Savonlinnassa loppuu tänä keväänä. Ensi syksystä lähtien Itä-Suomen yliopisto keskittää koulutuksen Joensuun kampukselle.